寄題極星亭
作者：章甫
朝代：宋

paragraphs: 杜陵白首尚書郎，三見瀼西春草長。
忽思蒼梧叫虞舜，翩然短棹下瞿塘。
晚泊江亭生暝色，野服出船烏帽側。
南極一星落江湖，戰塵蔽天兵未息。
閭閻惡少印纍纍，不夢周孔嗟吾衰。
機心去盡魚鳥狎，在處詩篇神護持。
四百年間一彈指，當時松竹今餘幾。
南望冰魂不可招，波翻落日愁雲起。